Eric Adams

**Eric Leroy Adams** (* 1. september 1960) je americký politik a bývalý policajt, ktorý od roku 2022 do roku 2025 pôsobil ako 111. starosta New Yorku. Adams bol viac ako 20 rokov dôstojníkom newyorskej dopravnej polície a potom newyorského policajného oddelenia, odkiaľ odišiel do výslužby v hodnosti kapitána. V rokoch 2006 až 2013 pôsobil v senáte štátu New York, kde zastupoval 20. senátny obvod v Brooklyne. V novembri 2013 bol Adams zvolený starostom Brooklynu ako prvý Afroameričan, ktorý zastával túto pozíciu, a opätovne zvolený v novembri 2017.

Dňa 17. novembra 2020 oznámil Adams svoju kandidatúru na starostu mesta New York. Dňa 6. júla 2021 vyhlásila agentúra Associated Press (AP) Adamsa za víťaza demokratických primárok starostu v roku 2021. Adams porazil vo voľbách republikána Curtisa Sliwu drvivým víťazstvom. Eric Adams zložil prísahu ako starosta krátko po polnoci 1. januára 2022. Ako starosta zvolil tvrdý prístup k zločinu a znovu zaviedol policajnú jednotku v civile, ktorú minulá administratíva rozpustila. V snahe zlepšiť životnú úroveň mesta taktiež zaviedol politiku nulovej tolerancie voči bezdomovcom spiacim vo vagónoch metra spolu so zvýšenou prítomnosťou polície.

V septembri 2024 vyšlo najavo niekoľko vyšetrovaní do Adamsovej administratívy.  Adams bol obžalovaný z úplatkárstva, podvodov a dvoch prípadov vyžiadania si nelegálnych zahraničných darov na kampaň. Adams odmietol všetky obvinenia a uviedol ich ako pomstu Bidenovej administratívy za jeho odpor voči jej riešeniu utečeneckej krízy. Vo februári 2025 nariadilo Ministerstvo spravodlivosti pod Trumpovou administratívou federálnym žalobcom, aby Adamsa zbavili obvinení, čo napokon urobili 2. apríla 2025.

V apríli 2025 taktiež oznámil, že sa bude uchádzať o znovuzvolenie za starostu ako nezávislý. V septembri sa z dôvodu nízkych čísel v prieskumoch vzdal kandidatúry a podporil bývalého guvernéra štátu New York Andrewa Cuoma. Cuomo neskôr prehral proti Zohranovi Mamdanimu, ktorý 1. januára 2026 nasledoval Adamsa vo funkcii starostu.

## Raný život a vzdelanie
Eric Leroy Adams sa narodil v Brooklyne, 1. septembra 1960. Jeho matka, Dorothy Mae Adams-Streeter (19382021), pracovala dvojité smeny ako upratovačka a disponovala len vzdelaním tretieho ročníka. Jeho otec bol mäsiar, ktorý bojoval s alkoholizmom. Obaja jeho rodičia sa presťahovali do New Yorku z Alabamy v 50. rokoch 20. storočia. Adams vyrastal v byte zamorenom potkanmi v Bushwicku v Brooklyne a jeho rodina bola taká chudobná, že si do školy často nosil tašku s oblečením pre prípad náhleho vysťahovania z domu. V roku 1968 sa jeho matke podarilo našetriť dosť peňazí na kúpu domu a presťahovanie rodiny do Queensu.

Adams vyštudoval Bayside High School v Queense v roku 1978, no nedarilo sa mu udržať si dobré známky. Začal navštevovať vysokú školu, keď pracoval ako mechanik a poštový úradník v kancelárii okresného prokurátora v Brooklyne. Získal titul diplomového špecialistu na New York City College of Technology, bakalársky titul na John Jay College of Criminal Justice a MPA z Marist College. Adams zažil akademický obrat, ktorý pripisuje diagnóze dyslexie na vysokej škole.

## Policajná kariéra
Adams slúžil ako dôstojník na newyorskej dopravnej polícii a na newyorskom policajnom oddelení (NYPD) 22 rokov. Opísal svoju túžbu slúžiť ako policajt ako reakciu na zneužívanie zo strany NYPD v mladosti a samostatne uviedol, že ho povzbudili, aby sa pripojil a viedol reformu zvnútra. Navštevoval policajnú akadémiu v New Yorku a v roku 1984 promoval na druhom mieste vo svojej triede.

Adams začal v dopravnej polícii a pokračoval s NYPD, keď sa dopravná polícia a NYPD zlúčili. Pracoval v 6. okrsku v Greenwich Village, 94. okrsku v Greenpointe a 88. okrsku pokrývajúcom Fort Greene a Clinton Hill. V roku 1986 zdvihli bieli policajti svoje zbrane na Adamsa, keď pracoval ako dôstojník v civile; pomýlili si ho s podozrivým.

Adams bol prvým respondentom na mieste Svetového obchodného centra počas následkov útokov z 11. septembra. Na Ground Zero dorazil počas večera 11. septembra a mal na starosti vedenie skupiny policajtov, aby zabezpečili miesto v prípade druhého útoku.

V roku 2006 bol Adams sledovaný a vyšetrovaný NYPD za to, že sa objavil v televízii vo svojej oficiálnej funkcii policajta a kritizoval vtedajšieho starostu Michaela Bloomberga. V roku 2006 odišiel z policajného zboru s hodnosťou kapitána.

## Senát štátu New York (2007 – 2013)
V roku 2006 Adams kandidoval do Senátu štátu New York. Bol zvolený a pôsobil štyri funkčné obdobia až do roku 2013, kedy bol zvolený za starostu mestskej časti Brooklyn. Zastupoval 20. senátny obvod, ktorý zahŕňa časti brooklynských štvrtí Brownsville, Crown Heights, East Flatbush, Park Slope, Prospect Heights a Sunset Park.

V roku 2012 Adams pôsobil ako spolupredseda štátnych zákonodarcov proti nelegálnym strelným zbraniam v New Yorku. Adams a ďalší piati štátni zákonodarcovia mali 12. marca 2012 v legislatívnej komore oblečené mikiny s kapucňou na protest proti zastreleniu Trayvona Martina, tínedžera z Floridy, ktorého zabil iný civilista George Zimmerman.

## Starosta Brooklynu (2014 – 2021)
náhľad|230x230bod|Adams v roku 2020
5. novembra 2013 bol Adams zvolený za starostu mestskej časti Brooklyn s 90,8 percentami hlasov, čo je viac ako ktorýkoľvek iný kandidát na starostu mestskej časti New Yorku v tom roku. V roku 2017 bol znovuzvolený so ziskom 83,0 percenta hlasov. V oboch svojich kampaniach nemal v demokratických primárkach protivníkov.

Podľa charty mesta New York musia starostovia mestských častí predložiť odporúčania ULURP-u (jednotného postupu skúmania využívania pôdy) pre určité spôsoby využitia pôdy v rámci ich mestskej časti. Adams využil svoje odporúčania ULURP-u na navrhnutie ďalších trvalo cenovo dostupných bytových jednotiek v oblasti prerozdelenia východného New Yorku; premiestnenie miestnych vládnych agentúr do východného New Yorku s cieľom znížiť hustotu v centre Brooklynu a vytvoriť pracovné pozície pre obyvateľov komunity.

Adams povzbudil mesto New York, aby postavilo dostupné bývanie na mestských pozemkoch, ako je napríklad Brownsville Community Justice Center, nad koľajnicami a železnicami a na priestore, ktorý je využívaný na parkovanie.

Adams bol počas svojho pôsobenia vo funkcii starostu Brooklynskej štvrti kritizovaný za to, že dovolil svojim zamestnancom zneužívať oficiálne „parkovacie štítky“, ktoré umožňujú dočasné alebo núdzové zrušenie parkovacích obmedzení pre oficiálne vládne záležitosti. Kritici uviedli, že blokovali prístup na priechody a chodníky osobám so zdravotným postihnutím.

Vzhľadom na úspech pivovarníckeho priemyslu v Brooklyne žiadal Adams od októbra 2017 miernejší modrý zákon, ktorý by umožňoval podnikom v New Yorku začať predávať alkohol o dve hodiny skôr, od 8.hodiny ráno.

## Starosta New Yorku (2022 – 2025)

### Prvých 100 dní
[náhľad|Adams s prezidentom [Joe Biden|Joe Bidenom a guvernérkou štátu New York Kathy Hochulovou vo februári 2022]]
Prvý deň v úrade sa Adams odviezol metrom na radnicu. Počas jazdy bol svedkom pouličnej bitky a zavolal políciu.

Osem dní po Adamsovom nástupe do úradu zabil požiar bytu v Bronxe 19 ľudí vrátane deviatich detí. V reakcii na požiar Adams oznámil, že bude presadený zákon vyžadujúci samozatváracie dvere, aby sa zabránilo šíreniu dymu a požiarov po bytových domoch. Jeho administratíva však čelila kritike za pomalú reakciu pri rozdeľovaní prostriedkov na katastrofy tým, ktorí boli zasiahnutí požiarom.
náhľad|Adams prezentujúci svoj plán, týkajúci sa bezpečnosti v metre, vo februári 2022
Mesto New York čelilo výraznému nárastu zločinu počas prvých mesiacov Adamsovho pôsobenia vo funkcii starostu. Nárast zločinnosti bol zvýraznený zastrelením dvoch dôstojníkov newyorskej polície, Jasona Riveru a Wilberta Moru, pri reakcii na domáci nepokoj v Harleme. V reakcii na to Adams oznámil, že privedie späť policajnú jednotku zloženú z dôstojníkov v civile, ktorú jeho predchodca de Blasio rozpustil v roku 2020 po vražde Georga Floyda. Jednotka bola oficiálne obnovená 16. marca 2022. Uprostred zločinného ošiaľu navštívil prezident Joe Biden New York a prisľúbil, že bude spolupracovať s Adamsom na potlačení podomácky vyrobených strelných zbraní, ktorým chýbajú vysledovateľné sériové čísla a ich získanie je možné bez previerok. Počas Adamovho prvého roka v úrade kriminalita neustále stúpala, čo malo za následok, že *[[The New York Times]]* aj *New York Post* označili jeho plány za „neefektívne“.

Neskôr vo februári Adams zaviedol politiku nulovej tolerancie pre ľudí bez domova spiacich vo vagónoch metra alebo na staniciach metra. Policajti za pomoci odborníkov na duševné zdravie mali za úlohu vyviesť ľudí bez domova zo systému metra a nasmerovať ich do úkrytov pre bezdomovcov alebo liečební pre duševné zdravie. Plán sa stretol s kritikou niektorých aktivistov. Adamsova administratíva sa tiež postavila proti táborom pre bezdomovcov. Za prvé tri mesiace Adamsovho úradovania bolo vyčistených viac ako 300 táborov pre bezdomovcov. V snahe sledovať tábory vytvorila Adamsova administratíva zdieľaný google dokument, ktorý majú policajti NYPD používať na hlásenie táborov bezdomovcov. Oddelenie služieb pre bezdomovcov má potom za úlohu odpovedať na takéto hlásenia do týždňa.

### Zvyšok roku 2022
Koncom novembra Adams v rámci svojej kampane na boj proti zločinu a vyčistenie táborov pre bezdomovcov v New Yorku oznámil snahu umožniť polícii nedobrovoľne dávať duševne chorých ľudí do psychiatrických ústavov. Politika uvádza, že hospitalizovaní by mali byť prepustení len vtedy, keď sú stabilizovaní a pripojení k prebiehajúcej starostlivosti. Politiku bude presadzovať polícia, opatrovateľskí pracovníci a zdravotníci, ktorí budú mať za úlohu identifikovať tých, ktorí sú duševne chorí a nie sú schopní sa o seba postarať. Politika sa vzťahuje na tých, ktorí nepredstavujú žiadne priame nebezpečenstvo pre seba alebo iných.

V júni 2022 predstavil Adams „komplexný plán“ svojej administratívy pre dostupné bývanie. Plán bol však kritizovaný za jeho prílišnú vágnosť, keďže v ňom nebola narhnutá zmena územného plánu na výstavbu nových jednotiek a nebol v ňom uvedený odhad, koľko jednotiek by bolo postavených.

### 2023
V marci 2023, v dôsledku vysokej miery neobsadenosti kancelárií, vypracovalo newyorské oddelenie pre plánovanie mesta plány na premenu prázdnych kancelárskych budov na „cenovo dostupné“ byty. Adams však vyvolal odpor u voličov, keď navrhol "ubytovanie v štýle internátov" a vyhlásil, že byty okná vôbec nepotrebujú.

V júli 2023, počas krízy s ubytovaním pre migrantov v New Yorku, Adams vyhlásil, že mestu došlo miesto a zdroje pre pojatie prílivu zhruba 100 000 migrantov z južnej hranice. V auguste právnik pre guvernérku štátu New York Kathy Hochulovú obvinil Adamsa z pomalého konania a neochoty prijať ponoky pomoci od štátu pri riešení krízy. V septembri Adams varoval novinárov že kríza by mohla „zničiť“ mesto.

V decembri 2023 podal na Adamsa odbor United Federation of Teachers žalobu, aby zabránili škrtu rozpočtu pre školstvo v hodnote 550 miliónov $.

### 2024
Adams podporil niekoľko zmien mestského územného plánu, nazývanými „City of Yes“. Prvý návrh, ktorého cieľom bolo uľahčiť ekologické renovácie budov a inštalácie strešných solárnych panelov, bol schválený mestkou radou 6. decembra 2023. Druhý návrh, ktorý mal dať podnikom väčšiu flexibiltu v tom, kde môžu pôsobiť, bol schválený 6. júna 2024. O tretiom návrhu, ktorý má povoliť „o trošku viac bývania v každom susedstve”, sa bude hlasovať v decembri 2024. Jeho podporovatelia hovoria o dôležitosti tohto návrhu pri riešení bytovej krízy v New Yorku, kým odporcovia sa obávajú vplyvu, ktorý nové byty budú mať v riedko zastavaných susedstvách.

12. novembra 2024 vstúpila do platnosti povinná kontajnerizácia pre budovy s 10 a menej bytovými jednotkami. Politika pro-kontajnerizácie začala rok predtým, kedy bola uplatnená na reštaurácie. Jej cieľom je dosiahnuť plnú kontajnerizáciu 89% mestkých ulíc. Denník *The New York Times* ju nazval „jedným z väčších úspechov prvého funkčného obdobia starostu Erica Adamsa.“

### 2025
V apríli 2025 pozval Adams amerického ministra dopravy Seana Duffyho na jazdu v newyorskom metre potom, čo Duffy označil metro za „dieru“ a epicentrum násilného zločinu. Adams a Duffy sa napokon odviezli metrom z Brooklynu do Manhattanu, kde podľa všetkého diskutovali o kriminalite, mentálne chorých ľudoch vo verejnej doprave a poplatku za dopravné zápchy.

### Vyšetrovanie a federálna obžaloba
2. novembra 2023 zhabali agenti FBI tri mobily a dva laptopy od hlavného riaditeľa zbierok na Adamsovu kampaň na starostu. 6. novembra zhabala FBI aj Adamsov iPad. Agenti s povolením na prehliadku zastavili Adamsa na ulici a požiadali jeho ochrankára, aby ustúpil, a potom vstúpili do jeho vozidla a zaistili zariadenia. Adamsov právnik tvrdil, že Adams „okamžite vyhovel“ žiadosti FBI. Neskôr Adams vydal vyhlásenie, v ktorom uviedol, že plne spolupracuje s orgánmi činnými v trestnom konaní a nemá čo skrývať.

12. novembra The New York Times zverejnil, že Adamsovo vyšetrovanie bolo sčasti spojené s údajnym vplyvom tureckej vlády, ktorá chcela mať mestkými autoritami schválený svoj konzulát v budove v Manhattane napriek bezpečnostným problémom. Podľa správy Adams po zaistení demokratickej nominácie kontaktoval vtejšieho hasičského veliteľa Daniela Nigra, aby ho požiadal o povolenie tureckému konzulátu využívať budovu. Firma vedená tureckými imigrantmi, ktorá pomohla vyzbierať peniaze pre Adamsovu kampaň bola taktiež vyšetrovaná FBI.

25. septembra 2024 bol Adams obžalovaný z federálnych trestných činov, čo zahŕňalo úplatkárstvo, sprisahanie, podvod a dva prípady vyžiadania si nelegálnych zahraničných darov na kampaň.

Obžaloba taktiež pripomína, že tureckí úradníci tlačili na člena Adamsovho štábu pre záruku, že Adams bude bojkotovať Pamätný deň Arménskej genocídy 24. apríla, v súlade s politickým postojom Turecka, ktoré genocídu popiera. Adams podľa všetkého žiadosti vyhovel, keďže sa k nej nevyjadril, ako tureckým úradníkom sľuboval člen štábu. 

Adams tvrdil že všetky obžalovania boli „úplne nepravidvé“ a „založené na klamstvách“. Taktiež tvrdil, že obžaloba bola odvetou Bidenovej administratívy za to, že bol proti jej riešeniu utečeneckej krízy. 10. februára 2025 prikázalo ministerstvo spravodlivosti pod prezidentom Donaldom Trumpom žalobcom, aby Adamsa zbavili obžalovaní, odvolávajúc sa na obavy, že prípad bol ovplyvnený publicitou a prekážal Adamsovej schopnosti vládnuť.

### Kandidatúra na znovuzvolenie v roku 2025
Napriek federálnemu obžalovaniu Adams vyhlásil, že sa bude uchádzať o znovuzvolenie. Na začiatku kandidoval v demokratických primárkach, kde čelil viacerým vyzývateľom a nízkym čislam v prieskumoch verejnej mienky. Na začiatku roku 2025 prieskumy ukazovali, že medzi demokratickými voličmi viedol bývalý guvernér štátu New York Andrew Cuomo nad Adamsom a všetkými ostatnými kandidátmi. 3. apríla 2025 Adams oznámil svoj odchod z demokratických primáriek; o znovuzvolenie sa uchádzal ako nezávislý.

28. septembra 2025 sa Adams vzdal kandidatúry na starostu vo všeobecných voľbách, jeho meno však ostane na hlasovacích lístkoch. 23. októbra Adams podporil Cuoma.

## Osobný život
Adams nebol nikdy ženatý, ale má syna Jordana Colemana s bývalou priateľkou Chrisenou Colemanovou. Jeho syn je absolventom Americkej univerzity a je filmár a televízny herec. Adams je v súčasnosti vo vzťahu s Tracey Collinsovou, vedúcou riaditeľkou pre rozvoj mládeže v newyorskom vzdelávacom oddelení. Adams si vyslúžil prezývku „starostu nočného života“ vďaka svojej záľube v navštevovaní klubov v meste v piatok a sobotu večer.

### Rastlinná strava
V roku 2016 Adams po diagnóze cukrovky prešiel na rastlinnú stravu. Adams skúmal alternatívy k celoživotným inzulínovým injekciám a hľadal názory lekárov. Eric Adams radšej zmenil životný štýl, než aby pokračoval v tradičnej liečbe cukrovky.

## Referencie

## Iné projekty

Kategória:Osobnosti z Brooklynu
Kategória:Policajti USA
Kategória:Primátori New Yorku
Kategória:Členovia Senátu štátu New York
Kategória:Politici afroamerického pôvodu
Kategória:Členovia Demokratickej strany USA
Kategória:Členovia Republikánskej strany (USA)